ΑΠΟΦΑΣΗ ΤΗΣ ΕΠΙΤΡΟΠΗΣ της 26ης Μαρτίου 1993 για ορισμένα μέτρα προστασίας όσον αφορά τον αφθώδη πυρετό στην Ιταλία και για την κατάργηση της απόφασης 93/168/ΕΟΚ

(93/180/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στις ενδοκοινοτικές συναλλαγές ορισμένων ζωντανών ζώων και προϊόντων ενόψει της ολοκλήρωσης της εσωτερικής αγοράς (1), όπως τροποποιήθηκε τελευταία από την οδηγία 92/118/ΕΟΚ (2), και ιδίως το άρθρο 10,

την οδηγία 89/662/ΕΟΚ του Συμβουλίου της 11ης Δεκεμβρίου 1989 σχετικά με τους κτηνιατρικούς ελέγχους στις ενδοκοινοτικές συναλλαγές ενόψει της ολοκλήρωσης της εσωτερικής αγοράς (3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9,

Εκτιμώντας:

ότι, από τις 28 Φεβρουαρίου 1993, εκδηλώθηκαν σε πολλές περιφέρειες της Ιταλίας εστίες αφθώδους πυρετού-

ότι η Επιτροπή διοργάνωσε αποστολές στην Ιταλία για την εξέταση της κατάστασης σχετικά με τον αφθώδη πυρετό-

ότι η κατάσταση της νόσου του αφθώδους πυρετού στην Ιταλία ενδέχεται να θέσει σε κίνδυνο τα ζωικά κεφάλαια άλλων κρατών μελών και λόγω των συναλλαγών ζώντων δίχηλων ζώων και ορισμένων από τα προϊόντα τους-

ότι η Επιτροπή εξέδωσε την απόφαση 93/168/ΕΟΚ (4), προκειμένου να προληφθεί η εξάπλωση της μόλυνσης στα λοιπά κράτη μέλη-

ότι η εξέλιξη της κατάστασης στην Ιταλία είναι τέτοια ώστε να επιτρέπει τις συναλλαγές ζωντανών ζώων και ορισμένων προϊόντων από τμήματα της Ιταλίας τα ζώα των οποίων δεν έχουν προσβληθεί από την εν λόγω νόσο και ορισμένων προϊόντων που παρήχθησαν πριν από την εμφάνιση της μόλυνσης-

ότι η Ιταλία έλαβε μέτρα σύμφωνα με την απόφαση 85/511/ΕΟΚ του Συμβουλίου της 18ης Νοεμβρίου 1985 για τη θέσπιση κοινοτικών μέτρων για τον έλεγχο του αφθώδους πυρετού (5), όπως τροποποιήθηκε τελευταία από την οδηγία 92/380/ΕΟΚ (6), και επιπλέον θέσπισε περαιτέρω μέτρα στις μολυσμένες περιοχές-

ότι, εντούτοις, προκειμένου να προβληθεί η εξάπλωση της νόσου σε άλλα τμήματα της Ιταλίας, η εν λόγω χώρα πρέπει να θεσπίσει κατάλληλα μέτρα αντίστοιχου επιπέδου-

ότι η παρούσα απόφαση είναι σύμφωνη με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Ιταλία δεν πρέπει να αποστέλλει στα λοιπά κράτη μέλη ζωντανά βοοειδή, αιγοπρόβατα και χοίρους και άλλα ζώα από τα τμήματα εκείνα του εδάφους της τα οποία απαριθμούνται στο παράρτημα.

2. Τα υγειονομικά πιστοποιητικά που προβλέπονται στην οδηγία 64/432/ΕΟΚ (7) του Συμβουλίου, τα οποία συνοδεύονται ζωντανά βοοειδή και χοίρους που αποστέλλονται από την Ιταλία, και στην οδηγία 91/68/ΕΟΚ του Συμβουλίου (8) και συνοδεύονται ζωντανά αιγοπρόβατα τα οποία αποστέλλονται από την Ιταλία, πρέπει να φέρουν την ακόλουθη ένδειξη:

"Ζώα ανταποκρινόμενα στις διατάξεις της απόφασης 93/180/ΕΟΚ της Επιτροπής της 26ης Μαρτίου 1993 για ορισμένα μέτρα προστασίας όσον αφορά τον αφθώδη πυρετό στην Ιταλία".

3. Η Ιταλία εξασφαλίζει ότι τα υγειονομικά πιστοποιητικά που αφορούν δίχηλα ζώα, εκτός εκείνων που καλύπτονται από τα πιστοποιητικά που αναφέρονται στην παράγραφο 2, φέρουν την ακόλουθη ένδειξη:

"Ζωντανά δίχηλα ζώα ανταποκρινόμενα στις διατάξεις της απόφασης 93/180/ΕΟΚ της Επιτροπής της 26ης Μαρτίου 1993 για ορισμένα μέτρα προστασίας όσον αφορά τον αφθώδη πυρετό στην Ιταλία".

Άρθρο 2

1. Απαγορεύεται η αποστολή από την Ιταλία προς τα λοιπά κράτη μέλη του κρέατος βοοειδών, αιγοπροβάτων και χοίρων και άλλων δίχηλων ζώων τα οποία προέρχονται από τα τμήματα εκείνα του εδάφους που απαριθμούνται στο παράρτημα ή έχουν ληφθεί από ζώα τα οποία κατάγονται από τα εν λόγω τμήματα του ιταλικού εδάφους.

2. Τα περιοριστικά μέτρα που αναφέρονται στην παράγραφο 1 δεν ισχύουν για:

α) τα νωπά κρέατα που ελήφθησαν προς της 1ης Φεβρουαρίου 1993, υπό τον όρο ότι τα κρέατα αυτά έχουν αναγνωριστεί σαφώς και έχουν μεταφερθεί και αποθηκευτεί ξεχωριστά από κρέατα τα οποία προορίζονται για το ενδοκοινοτικό εμπόριο-

β) νωπά κρέατα που λαμβάνονται από εγκαταστάσεις τεμαχισμού υπό τις ακόλουθες προϋποθέσεις:

- στην εγκατάσταση αυτή μεταποιείται νωπό κρέας όπως περιγράφεται στο στοιχείο α) ή νωπό κρέας που λαμβάνεται από ζώα που έχουν εκτραφεί και σφαγεί εκτός της απαγορευμένης περιοχής,

- όλα αυτά τα νωπά κρέατα πρέπει να φέρουν σήμα υγειονομικού ελέγχου σύμφωνα με το κεφάλαιο XI του παραρτήματος Ι της οδηγίας 64/433/ΕΟΚ του Συμβουλίου της 26ης Ιουνίου 1964 περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (9)-

- η εγκατάσταση λειτουργεί υπό αυστηρό κτηνιατρικό έλεγχο,

- τα νωπά κρέατα πρέπει να έχουν αναγνωρισθεί σαφώς και να έχουν μεταφερθεί και αποθηκευτεί ξεχωριστά από κρέατα τα οποία δεν προορίζονται για το ενδοκοινοτικό εμπόριο,

- ο έλεγχος της τήρησης των προαναφερόμενων προϋποθέσεων πρέπει να διεξάγεται από την αρμόδια κτηνιατρική αρχή υπό την επίβλεψη των κεντρικών κτηνιατρικών αρχών, οι οποίες διαβιβάζουν σε όλα τα κράτη μέλη και την Επιτροπή κατάλογο των εγκαταστάσεων εκείνων οι οποίες έχουν εγκριθεί κατ' εφαρμογή των διατάξεων αυτών.

3. Το υγειονομικό πιστοποιητικό που προβλέπεται στην οδηγία 64/433/ΕΟΚ και συνοδεύει το νωπό κρέας το οποίο αποστέλλεται από την Ιταλία, πρέπει να φέρει την ακόλουθη ένδειξη:

"Κρέας ανταποκρινόμενο στις διατάξεις της απόφασης 93/180/ΕΟΚ της Επιτροπής της 26ης Μαρτίου 1993 για ορισμένα μέτρα προστασίας όσον αφορά τον αφθώδη πυρετό στην Ιταλία".

Άρθρο 3

1. Η Ιταλία δεν αποστέλλει στα λοιπά κράτη μέλη προϊόντα με βάση το κρέας που προέρχεται από βοοειδή, αιγοπρόβατα και χοίρους και άλλα δίχηλα ζώα τα οποία προέρχονται από τα τμήματα εκείνα της Ιταλίας που απαριθμούνται στο παράρτημα ή έχουν παρασκευαστεί με κρέας που λαμβάνεται από ζώα που κατάγονται από τα εν λόγω τμήματα της Ιταλίας.

2. Οι περιοριστικές διατάξεις που αναφέρονται στην παράγραφο 1 δεν ισχύουν για τα προϊόντα του κρέατος που έχουν υποβληθεί σε μία από τις επεξεργασίες που αναφέρονται στο άρθρο 4 παράγραφος 1 της οδηγίας 80/215/ΕΟΚ του Συμβουλίου (10) ή στα προϊόντα με βάση το κρέας όπως ορίζονται στην οδηγία 77/99/ΕΟΚ του Συμβουλίου της 21ης Δεκεμβρίου 1976 περί υγειονομικών προβλημάτων στον τομέα των ενδοκοινοτικών συναλλαγών προϊόντων με βάση το κρέας (11), τα οποία έχουν υποβληθεί σε τέτοια επεξεργασία ώστε η τιμή του pH σε όλη τους τη μάζα να μην υπερβαίνει το 6.

3. Τα περιοριστικά μέτρα που περιγράφονται στην παράγραφο 1 δεν ισχύουν για:

α) τα προϊόντα με βάση το κρέας που παρασκευάστηκαν προ της 1ης Φεβρουαρίου 1993, υπό τον όρο ότι τα προϊόντα με βάση το κρέας έχουν αναγνωριστεί σαφώς, μεταφερθεί και αποθηκευτεί χωριστά από προϊόντα με βάση το κρέας τα οποία δεν προορίζονται για το ενδοκοινοτικό εμπόριο-

β) προϊόντα με βάση το κρέας που παρασκευάζονται σε εγκαταστάσεις υπό τις ακόλουθες συνθήκες:

- όλα τα νωπά κρέατα που χρησιμοποιούνται στην εγκατάσταση πρέπει να είναι σύμφωνα με τις προϋποθέσεις του άρθρου 2 παράγραφος 2 ή να έχουν ληφθεί από ζώα που έχουν εκτραφεί και σφαγεί εκτός της απαγορευμένης περιοχής,

- όλα τα προϊόντα με βάση το κρέας που χρησιμοποιούνται για την παρασκευή του τελικού προϊόντος είναι σύμφωνα με τις προϋποθέσεις του στοιχείου α) ή έχουν παρασκευαστεί από νωπά κρέατα που έχουν ληφθεί από ζώα τα οποία έοχυν εκτραφεί και σφαγεί εκτός της απαγορευμένης περιοχής,

- όλα τα προϊόντα με βάση το κρέας πρέπει να φέρουν σήμα υγειονομικού ελέγχου σύμφωνα με το κεφάλαιο VI του παραρτήματος Α της οδηγίας 77/99/ΕΟΚ,

- η εγκατάσταση λειτουργεί υπό αυστηρό κτηνιατρικό έλεγχο,

- τα προϊόντα με βάση το κρέας πρέπει να έχουν αναγνωριστεί σαφώς και να έχουν μεταφερθεί και αποθηκευτεί ξεχωριστά από το κρέας και τα προϊόντα με βάση το κρέας τα οποία δεν προορίζονται για το ενδοκοινοτικό εμπόριο,

- ο έλεγχος της τήρησης των προαναφερθεισών προϋποθέσεων πρέπει να διεξάγεται από την αρμόδια κτηνιατρική αρχή υπό την επίβλεψη των κεντρικών κτηνιατρικών αρχών οι οποίες διαβιβάζουν στα λοιπά κράτη μέλη και την Επιτροπή κατάλογο των εγκαταστάσεων εκείνων οι οποίες έοχυν εγκριθεί κατ' εφαρμογή των εν λόγω διατάξεων-

γ) τα προϊόντα με βάση το κρέας που έχουν παρασκευαστεί σε τμήματα του εδάφους τα οποία δεν υπόκεινται στα περιοριστικά μέτρα, και χρησιμοποιούν κρέας που ελήφθη προ της 1ης Φεβρουαρίου 1993 από τμήματα του εδάφους τα οποία αποτέλεσαν το αντικείμενο των περιοριστικών μέτρων, υπό τον όρο ότι το κρέας και τα προϊόντα με βάση το κρέας που έχουν αναγνωρισθεί σαφώς και έχουν μεταφερθεί και αποθηκευτεί ξεχωριστά από το κρέας και τα προϊόντα με βάση το κρέας τα οποία δεν προορίζονται για το ενδοκοινοτικό εμπόριο.

4. Το υγειονομικό πιστοποιητικό που προβλέπεται στην οδηγία 77/99/ΕΟΚ και συνοδεύει τα προϊόντα με βάση το κρέας που αποστέλλονται από την Ιταλία, φέρει την ακόλουθη ένδειξη:

"Προϊόντα ανταποκρινόμενα στις διατάξεις της απόφασης 93/180/ΕΟΚ της Επιτροπής της 26ης Μαρτίου για ορισμένα μέτρα προστασίας όσον αφορά τον αφθώδη πυρετό στην Ιταλία".

Άρθρο 4

1. Η Ιταλία δεν εξάγει προς άλλα κράτη μέλη γάλα από τα τμήματα εκείνα της επικράτειάς της που εμφαίνονται στο παράρτημα.

2. Οι απαγορεύσεις της παραγράφου 1 δεν ισχύουν για αγελαδινό γάλα το οποίο υποβλήθηκε σε θερμική επεξεργασία τουλάχιστον 71,7 o C επί 15 δευτερόλεπτα ή σε ισοδύναμη επεξεργασία.

3. Οι απαγορεύσεις της παραγράφου 1 δεν ισχύουν για γάλα το οποίο μεταποιείται σε εγκαταστάσεις υπό τους ακόλουθους όρους:

- όλο το γάλα που χρησιμοποιείται στην εγκατάσταση πληροί τις προδιαγραφές της παραγράφου 2 ή προέρχεται από ζώα ευρισκόμενα εκτός της απαγορευμένης περιοχής,

- η εγκατάσταση λειτουργεί υπό αυστηρό κτηνιατρικό έλεγχο,

- το γάλα είναι σαφώς αναγνωρισμένο και μεταφέρεται και αποθηκεύεται χωριστά από γάλα και γαλακτοκομικά προϊόντα που δεν προορίζονται για το ενδοκοινοτικό εμπόριο,

- ο έλεγχος της συμμόρφωσης προς τους προαναφερόμενους όρους διενεργείται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών οι οποίες και διαβιβάζουν στα άλλα κράτη μέλη και την Επιτροπή κατάλογο των εγκαταστάσεων που έχουν εγκριθεί με βάση τις εν λόγω διατάξεις.

4. Η Ιταλία μεριμνά ώστε τα πιστοποιητικά καταλληλότητας του γάλακτος που προορίζεται για εξαγωγή προς άλλα κράτη μέλη να φέρουν τις ακόλουθες ενδείξεις:

"Γάλα ανταποκρινόμενο στις διατάξεις της απόφασης 93/180/ΕΟΚ της Επιτροπής της 26ης Μαρτίου 1993 για ορισμένα μέτρα προστασίας όσον αφορά τον αφθώδη πυρετό στην Ιταλία".

Άρθρο 5

1. Η Ιταλία δεν εξάγει προς άλλα κράτη μέλη γαλακτοκομικά προϊόντα προερχόμενα από εκείνα τα τμήματα της επικράτειάς της που εμφαίνονται στο παράρτημα.

2. Οι απαγορεύσεις της παραγράφου 1 δεν ισχύουν:

α) για γαλακτοκομικά προϊόντα που παρήχθησαν πριν από την 1η Φεβρουαρίου 1993-

β) για γαλακτοκομικά προϊόντα που υποβλήθηκαν σε θερμική επεξεργασία τουλάχιστον 71,7 o C επί 15 δευτερόλεπτα ή σε ισοδύναμη επεξεργασία-

γ) για γαλακτοκομικά προϊόντα που παρασκευάστηκαν από γάλα το οποίο υποβλήθηκε σε θερμική επεξεργασία σύμφωνα με το άρθρο 4 παράγραφος 2.

3. Οι απαγορεύσεις της παραγράφου 1 δεν ισχύουν:

α) για γαλακτοκομικά προϊόντα που παρασκευάστηκαν σε εγκαταστάσεις υπό τους ακόλουθους όρους:

- όλο το γάλα που χρησιμοποιείται στην εγκατάσταση πληροί τους όρους του άρθρου 4 παράγραφος 2 ή προέρχεται από ζώα ευρισκόμενα εκτός της απαγορευμένης περιοχής,

- όλα τα προϊόντα που χρησιμοποιούνται για την παραγωγή του τελικού προϊόντος πληρούν τους όρους της παραγράφου 2 ή παρασκευάζονται από γάλα ζώων ευρισκόμενων εκτός της απαγορευμένης περιοχής,

- η εγκατάσταση λειτουργεί υπό αυστηρό κτηνιατρικό έλεγχο,

- τα γαλακτοκομικά είναι σαφώς αναγνωρισμένα και μεταφέρονται και αποθηκεύονται χωριστά από γάλα και γαλακτοκομικά προϊόντα που προορίζονται για το ενδοκοινοτικό εμπόριο,

- ο έλεγχος της συμμόρφωσης προς τους προαναφερόμενους όρους διενεργείται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών οι οποίες και διαβιβάζουν στα άλλα κράτη μέλη και την Επιτροπή κατάλογο των εγκαταστάσεων που έχουν εγκριθεί με βάση τις εν λόγω διατάξεις-

β) για γαλακτοκομικά προϊόντα που παρασκευάστηκαν σε τμήματα της επικράτειας όπου δεν έχουν επιβληθεί περιορισμοί, με βάση γάλα το οποίο ελήφθη πριν από την 1η Φεβρουαρίου 1993 και προέρχεται από τμήματα της επικράτειας όπου έχουν επιβληθεί περιορισμοί, υπό τον όρο ότι τα γαλακτοκομικά προϊόντα είναι σαφώς αναγνωρισμένα και μεταφέρονται και αποθηκεύονται χωριστά από τα γαλακτοκομικά προϊόντα που δεν προορίζονται για το ενδοκοινοτικό εμπόριο.

4. Η Ιταλία μεριμνά ώστε στα πιστοποιητικά καταλληλότητας γαλακτοκομικών προϊόντων τα οποία προορίζονται για εξαγωγή προς άλλα κράτη μέλη να αναγράφονται οι ακόλουθες ενδείξεις:

"Γαλακτοκομικά προϊόντα ανταποκρινόμενα στις διατάξεις της απόφασης 93/180/ΕΟΚ της Επιτροπής της 26ης Μαρτίου 1993 για ορισμένα μέτρα προστασίας όσον αφορά τον αφθώδη πυρετό στην Ιταλία".

Άρθρο 6

1. Η Ιταλία δεν εξάγει προς άλλα κράτη μέλη σπέρμα και έμβρυα βοοειδών προβάτων, αιγών και χοίρων και άλλων διχήλων, από τα τμήματα εκείνα της επικράτειάς της που εμφαίνονται στο παράρτημα.

2. Η απαγόρευση δεν ισχύει για κατεψυγμένο σπέρμα βοοειδών και έμβρυα βοοειδών τα οποία ελήφθησαν πριν από την 1η Φεβρουαρίου 1993.

3. Στο πιστοποιητικό καταλληλότητας το προβλεπόμενο στην οδηγία 88/407/ΕΟΚ της Επιτροπής (12), και το οποίο συνοδεύει αποστελλόμενο από την Ιταλία κατεψυγμένο σπέρμα βοοειδών, αναγράφονται οι ακόλουθες ενδείξεις:

"Κατεψυγμένο σπέρμα βοοειδών ανταποκρινόμενο στις διατάξεις της απόφασης 93/180/ΕΟΚ της Επιτροπής της 26ης Μαρτίου 1993 για ορισμένα μέτρα προστασίας όσον αφορά τον αφθώδη πυρετό στην Ιταλία".

4. Στο πιστοποιητικό καταλληλότητας το προβλεπόμενο στην οδηγία 89/556/ΕΟΚ του Συμβουλίου (13), και το οποίο συνοδεύει αποστελλόμενα από την Ιταλία έμβρυα βοοειδών, αναγράφονται οι ακόλουθες ενδείξεις:

"Έμβρυα βοοειδών ανταποκρινόμενα στις διατάξεις της απόφασης 93/180/ΕΟΚ της Επιτροπής της 26ης Μαρτίου 1993 για ορισμένα μέτρα προστασίας όσον αφορά τον αφθώδη πυρετό στην Ιταλία".

Άρθρο 7

1. Η Ιταλία δεν εξάγει προς άλλα κράτη μέλη δέρματα βοοειδών, προβάτων, αιγών και χοίρων και άλλων διχήλων από τα τμήματα εκείνα της επικράτειάς της που εμφαίνονται στο παράρτημα.

2. Η απαγόρευση δεν ισχύει για δέρματα τα οποία υποβλήθηκαν στην ακόλουθη επεξεργασία:

- μια πρώτη επεξεργασία των δερμάτων με άσβεστο σε pH 13-13 για μία ημέρα (οκτώ έως δέκα ώρες) και εν συνεχεία εξουδετέρωση της ασβέστου και νέα επεξεργασία με οξύ σε pH 1-3 για μία ημέρα (οτκώ έως δέκα ώρες),

- λαμβάνεται φροντίδα ώστε να γίνεται πραγματικός διαχωρισμός μεταξύ κατεργασμένων και ακατεργάστων δερμάτων.

3. Η Ιταλία μεριμνά ώστε τα πιστοποιητικά καταλληλότητας δερμάτων τα οποία προορίζονται για εξαγωγή προς άλλα κράτη μέλη να συνοδεύονται από πιστοποιητικό στο οποίο αναγράφονται οι ακόλουθες ενδείξεις:

"Δέρματα ανταποκρινόμενα στις διατάξεις της απόφασης 93/180/ΕΟΚ της Επιτροπής της 26ης Μαρτίου 1993 για ορισμένα μέτρα προστασίας όσον αφορά τον αφθώδη πυρετό στην Ιταλία".

Άρθρο 8

Η Ιταλία μεριμνά ώστε μετά από κάθε μεταφορά ζώντων ζώων να καθαρίζονται και να απολυμαίνονται τα οχήματα που χρησιμοποίηθηκαν προς τούτο και παρέχει αποδείξεις σχετικά με την απολύμανση. Ιδιαίτερη προσοχή δίδεται για τα οχήματα που κυκλοφορούν στα τμήματα της επικράτειάς της που εμφαίνονται στο παράρτημα.

Άρθρο 9

1. Η Ιταλία δεν εξάγει προς άλλα κράτη μέλη προϊόντα προερχόμενα από βοοειδή, πρόβατα, αίγες και χοίρους και άλλα δίχηλα, που δεν εμφαίνονται στα άρθρα 2, 3, 4, 5, 6 και 7 και που προέρχονται από εκείνα τα τμήματα της επικράτειάς της τα οποία εμφαίνονται στο παράρτημα.

2. Οι απαγορεύσεις της παραγράφου 1 δεν ισχύουν για ζωικά προϊόντα τα οποία υποβλήθηκαν:

- σε θερμική επεξεργασία εντός ερμητικώς σφραγισμένου δοχείου με τιμή FO ίση με 3 ή μεγαλύτερη,

ή

- σε θερμική επεξεργασία κατά την οποία η εσωτερική θερμοκρασία ανυψώνεται μέχρι τους 70 o C τουλάχιστον.

3. Η Ιταλία μεριμνά ώστε τα πιστοποιητικά καταλληλότητας ζωικών προϊόντων τα οποία αναφέρονται στην παράγραφο 2 και προορίζονται για εξαγωγή ρπος προς άλλα κράτη μέλη να συνοδεύονται από πιστοποιητικό στο οποίο αναγράφονται οι ακόλουθες ενδείξεις:

"Ζωικά προϊόντα ανταποκρινόμενα στις διατάξεις της απόφασης 93/180/ΕΟΚ της Επιτροπής της 26ης Μαρτίου 1993 για ορισμένα μέτρα προστασίας όσον αφορά τον αφθώδη πυρετό στην Ιταλία".

Άρθρο 10

Η Ιταλία λαμβάνει κατάλληλα ισοδύναμα μέτρα για να διασφαλιστεί η μη εξάπλωση της νόσου από τα τμήματα εκείνα της επικράτειάς της στα οποία έχουν επιβληθεί περιορισμοί προς άλλα τμήματα.

Άρθρο 11

Η απόφαση 93/168/ΕΟΚ καταργείται.

Άρθρο 12

Τα κράτη μέλη τροποποιούν τα μέτρα που εφαρμόζουν στο εμπόριο με σκοπό τη συμμόρφωση προς την παρούσα απόφαση και ενημερώνουν αμέσως την Επιτροπή σχετικά.

Άρθρο 13

Η παρούσα απόφαση ισχύει έως τις 30 Απριλίου 1993.

Άρθρο 14

Η παρούσα απόφαση απευθύνεται προς τα κράτη μέλη.

Βρυξέλλες, 26 Μαρτίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 29.

(2) ΕΕ αριθ. L 62 της 15. 3. 1993, σ. 49.

(3) ΕΕ αριθ. L 395 της 30. 12. 1989, σ. 13.

(4) ΕΕ αριθ. L 69 της 20. 3. 1993, σ. 45.

(5) ΕΕ αριθ. L 315 της 26. 11. 1985, σ. 11.

(6) ΕΕ αριθ. L 198 της 17. 7. 1992.

(7) ΕΕ αριθ. L 121 της 29. 7. 1964, σ. 1977/64.

(8) ΕΕ αριθ. L 46 της 19. 2. 1991, σ. 19.

(9) ΕΕ αριθ. L 121 της 29. 7. 1964, σ. 2012/64. Οδηγία όπως ενημερώθηκε από την οδηγία 92/5/ΕΟΚ (ΕΕ αριθ. L 57 της 2. 3. 1992, σ. 1) και τροποποιήθηκε τελευταία από την οδηγία 92/45/ΕΟΚ (ΕΕ αριθ. L 268 της 14. 9. 1992, σ. 35).

(10) ΕΕ αριθ. L 47 της 21. 2. 1980, σ. 4.

(11) ΕΕ αριθ. L 26 της 31. 1. 1977, σ. 85. Οδηγία όπως ενημερώθηκε από την οδηγία 92/5/ΕΟΚ (ΕΕ αριθ. L 57 της 2. 3. 1992, σ. 1) και τροποποιήθηκε τελευταία από την οδηγία 92/45/ΕΟΚ (ΕΕ αριθ. L 268 της 14. 9. 1992, σ. 35).

(12) ΕΕ αριθ. L 194 της 22. 7. 1988, σ. 10.

(13) ΕΕ αριθ. L 302 της 19. 10. 1989, σ. 1.

ΠΑΡΑΡΤΗΜΑ

Τμήματα της ιταλικής επικράτειας στα οποία έχουν επιβληθεί περιορισμοί Reggio di Calabria

Catanzaro

Cosenza

Potenza

Matera

Lecce

Taranto

Foggia

Brindisi

Bari

Avellino

Benevento

Caserta

Napoli

Salerno

Verona